**Budapest I. kerület Budavári Önkormányzat Képviselő-testületének
19/2019. (XII. 16.) önkormányzati rendelete**

**a szénmonoxid érzékelő készülék igénylésére vonatkozó feltételekről**

Budapest I. kerület Budavári Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói jogkörében, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 23. § (5) bekezdés 18. pontjában meghatározott feladatkörében eljárva a következőket rendeli el:

**1. Általános rendelkezések**

**1. §** A rendelet célja a gázkészülék meghibásodásából eredő szénmonoxid mérgezés megelőzése, a lakosság biztonságérzetének javítása szénmonoxid érzékelő készülék biztosítása útján.

**2. A szénmonoxid érzékelő készülék biztosítása**

**2. §** (1) A Budapest I. Kerület Budavári Önkormányzat (a továbbiakban: Önkormányzat) évente, folyamatos pályázati eljárás keretében szénmonoxid érzékelő készüléket (a továbbiakban: készülék) biztosít a feltételeknek megfelelő igénylők számára.

(2) Az Önkormányzat a készüléket természetben nyújtja.

**3. Pályázat kiírása**

**3. §** A készülék igénylésére irányuló pályázati kiírást a pályázat benyújtásához szükséges pályázati adatlappal együtt az Önkormányzat polgármestere minden év január 15. napjáig teszi közzé.

**4. Pályázati és egyéb feltételek**

**4. §** (1) A készülék igénylésére pályázatot nyújthat be a Budapest I. kerületben lakóhellyel vagy tartózkodási hellyel rendelkező természetes személy, ha a háztartásában az egy főre eső jövedelem nem éri el az öregségi nyugdíjminimum négyszeresét, egyedülálló személy esetén az ötszörösét.

(2) A pályázat a kiírást követően tárgyévben benyújtható, melyet a benyújtástól számított öt napon belül kell elbírálni. A kérelmek a tárgyévi költségvetési rendeletben meghatározott előirányzat mértékéig támogathatóak.

(3) Lakáscélú rendeltetési egységként egy pályázat támogatható, és egy pályázó öt év elteltével nyújthat be újabb pályázatot a készülék cseréje iránt. A készülék átvételétől számított öt éven belül a rendeltetésszerű használat során tönkrement, valamint érvényesíthető szavatossági igényű készülék cseréjére van lehetőség.

**5. Pályázat benyújtása, elbírálása**

**5. §** (1) A pályázatot és mellékleteit egy példányban személyesen vagy elektronikus úton, illetve postai úton lehet benyújtani.

(2) Hiányosan benyújtott pályázat esetén a polgármester a pályázót legfeljebb öt munkanapos határidő megjelölésével - a pályázat benyújtásával azonos módon - hiánypótlásra hívja fel. A hiánypótlás hiányos, késedelmes vagy nem teljesítése a pályázat elutasítását eredményezi.

(3) A pályázat elutasításra kerül, ha:

a) a pályázó a pályázat benyújtására nem jogosult,

b) elektronikus ügyintézés szabályainak nem megfelelő elektronikus úton került benyújtásra,

c) a hiánypótlási felhívás hiányos, késedelmes vagy nem teljesítése esetén.

**6. A készülék átadása, átvétele**

**6. §** (1) A pályázat útján odaítélt készüléket személyesen, illetve meghatalmazottja útján veheti át.

(2) A pályázaton odaítélt készülékekről nyilvántartást kell vezetni. A nyilvántartás tartalmazza a nyertes pályázó nevét, lakcímét, a pályázat iktatószámát, a készülék átvételének időpontját.

**7. Záró rendelkezések**

**7. §** A rendelet a kihirdetését követő napon lép hatályba.

Budapest, 2019. december 12.

|  |  |
| --- | --- |
| Váradiné Naszályi Mártapolgármester | dr. Tarjányi Tamásjegyző |

ZÁRADÉK: A rendelet kihirdetése 2019. december 16-án megtörtént.

 dr. Tarjányi Tamás

 jegyző

**Hatásvizsgálat**

**a szénmonoxid érzékelő készülék igénylésére vonatkozó feltételekről szóló**

**19/2019. (XII. 13.) önkormányzati rendelethez**

(A jogalkotásról szóló 2010. évi CXXX. törvény 17. § alapján)

|  |  |
| --- | --- |
| **A vizsgált kritériumok** | **A vizsgálat eredménye** |
| A tervezett rendelet társadalmi hatásai | A rendelet elfogadása alapot teremt arra, hogy az Budapest I. Kerület Budavári Önkormányzat (a továbbiakban: Önkormányzat) a kerületben élő személyeket öngondoskodásukhoz kapcsolódóan támogassa szénmonoxid érzékelő készülék igénylése révén. |
| A tervezett rendelet gazdasági, költségvetési hatásai | A szénmonoxid érzékelő készülék beszerzéséhez szükséges fedezete az Önkormányzat 2019. költségvetésének tartalékából biztosítható. |
| A tervezett rendelet környezeti következményei | A rendelet elfogadásának környezeti következményei nincsenek. |
| A tervezett rendelet egészségügyi következményei | A rendeletben elfogadásának egészségügyi következménye a természetes személyek szénmonoxid mérgezésének elkerülésében történő segítségnyújtás révén kiemelkedő. |
| A tervezett rendelet adminisztratív terheket befolyásoló hatásai | A rendelet elfogadásával az adminisztratív terhek növekedése várható. |
| A rendelet megalkotásának szükségessége, a jogalkotás elmaradásának várható következményei | A jogalkkotás elmaradásnak nincs közvetlen következménye. |
| A rendelet alkalmazásához szükséges személyi, szervezeti, tárgyi és pénzügyi feltételek | A szükséges személyi, szervezeti, tárgyi és pénzügyi feltételek rendelkezésre állnak. |

**Általános indokolás**

A Budapest I. kerületi Budavári Önkormányzat (a továbbiakban: Önkormányzat) számára kiemelten fontos lakóinak biztonsága. A szén-monoxid leggyakrabban a fűtési időszakban, ám azon kívül is okozhat mérgezést, súlyos esetben halált.

A kerületben élők biztonságának növelése érdekében készült az önkormányzati rendelet, mely alapján az Önkormányzat a kerületben élők részére biztosít lehetőséget a szénmonoxid érzékelő készülék ingyenes igénylésére.

A szénmonoxid érzékelő készülék - igénylés útján történő - biztosításának közvetlen célja a kerületi állampolgárok egészségének megőrzése, biztonságérzetének javítása olyan készülék biztosításával, amely alkalmas nyílt égésterméket termelő gázkészülékekből, kandallókból, kazánokból származó, akut vagy krónikus tüneteket okozó CO koncentráció korai érzékelésére és jelzésére a szénmonoxid mérgezés elkerülése érdekében. Az Önkormányzat a megfelelő szénmonoxid érzékelő készülék beszerzésével és pályázat alapján történő nyújtásával támogatni tudja Budapest I. kerületben lakóhellyel vagy tartózkodási hellyel rendelkező természetes személyt, a tudatos egészségmegőrzésben, a biztonságuk megteremtésében.

**Részletes indokolás**

1.§-hoz: A rendelet célját határozza meg.

2.§-hoz: Az Önkormányzat által pályázati úton igényelhető szénmonoxid érzékelő készüléket (a továbbiakban: készülék) nyújtásáról rendelkezik, mely természetben nyújtandó.

3.§-hoz: A készülék igénylésre irányuló pályázati eljárás kiírásáról és az azzal kapcsolatos szabályokról rendelkezik.

4.§-hoz: A pályázati és egyéb feltételekről rendelkezik.

5.§-hoz: A pályázat benyújtásával és elbírálásával kapcsolatos szabályokat tartalmazza.

6.§-hoz: A készülék átvételével kapcsolatos szabályokat rögzíti.

7.§-hoz. A rendelet hatályba lépésére vonatkozó rendelkezést tartalmaz.